P r e d k l a d a c i a   s p r á v a

Rada EÚ prijala vo februári 2006 opatrenia k reforme spoločnej poľnohospodárskej politiky v sektore cukru uvedené v troch právnych dokumentoch :

•	Nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru,
•	Nariadenie Rady (ES) č. 319/2006 z 20. februára 2006, ktorým sa mení a dopĺňa nariadenie (ES) č. 1782/2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov,
•	Nariadenie Rady (ES) č. 320/20006 z 20. februára 2006, ktorým sa ustanovuje dočasný režim pre reštrukturalizáciu cukrovarníckeho priemyslu a ktorým sa mení a dopĺňa naradenie (ES) č. 1290/2005 o financovaní spoločnej poľnohospodárskej politiky,
ktoré nadobudli účinnosť 3. marca 2006. 

Z uvedených nariadení Rady nadobudlo platnosť v celom rozsahu len nariadenie Rady (ES) č. 319/2006, ktoré ustanovuje pravidlá pre vyplatenie podpory pestovateľom cukrovej repy a čakanky formou priamej platby kompenzujúcej zníženie inštitucionálnej podpory cien cukru po reforme cukorného režimu. Nariadenie obsahuje viaceré ustanovenia podľa ktorých členské štáty môžu rozhodnúť o podmienkach poskytnutia podpory pestovateľom cukrovej repy.
Účelom tohto materiálu je informovať vládu SR o vyššie uvedených  nariadeniach Rady a o riešení kompenzácie platieb pestovateľom cukrovej repy v SR podľa citovaného nariadenia, vrátane podmienok poskytovania platieb vo forme osobitnej platby na cukor. 
	
Kompenzácia platieb pestovateľom cukrovej repy nebude mať dopad na štátny rozpočet, rozpočty vyšších územných celkov, ani na rozpočet obcí, zamestnanosť, životné prostredie a podnikateľské prostredie. Bude plne hradená z prostriedkov EÚ.